“Dunnas” en il Tschespet

(lr)

Per l'emprima giada en l'istorgia èn las dunnas entradas en “Nies Tschespet”, l'undraivla publicaziun annuala da la Romania sursilvana. Quasi 75 onns hai duvrà, fin che questa retscha, che cuntegna tradiziunalmain ovras litteraras da scripturs contemporans, dat spazi a dunnas. Procurà quai ha la redactura Marietta Tuor. Ella ha animà e dà curaschi a diversas dunnas da scriver a posta per questa ediziun. Per l'emprima giada n’èn ils texts betg sulettamain en sursilvan, ma er en surmiran e rumantsch grischun. Era qua in'avertura. Ins chatta auturas conuschentas sco Tresa Rüthers-Seeli, Irma Camartin, Annamengia Bertogg, Leontina Lergier-Caviezel, Margaritta Uffer e Sora Florentina Camartin, ma er main conuschentas sco Marga Annatina Secchi, Erica Lozza e Rita Cathomas-Bearth.
La qualitad dals texts na stat enavos a las ovras dals umens che han publitgà fin ussa en Nies Tschespet. Las dunnas scrivan auter, ellas scrivan or da lur mund d'experientscha. Ellas purtreteschan dunnas ch'ellas admiran, dunnas cun ina biografia che las occupescha, ellas reflecteschan a moda litterara lur situaziun da dunnas en il temp actual. A mai para lur linguatg simpel, senza firlefanzas manieristicas e basegn da scriver insatge artistic, da dar a lur texts ina vardaivladad ed autenticitad resentida. Igl è en general er reussì da dar als texts la tensiun necessaria.
En in epilog reflectescha Cristina Decurtins extendidamain davart las ovras cuntegnidas en quest Tschespet. Ella emprova da fastizar, tge che po propi occupar las scriventas rumantschas. Sch'ins sa ch'il Tschespet è ina retscha litterara populara che bleras chasadas sursilvanas han en stiva, lur crai jau ch'il cuntegn da “Nies Tschespet 63” possia delectar las lecturas ed ils lecturs, als quals el sa drizza. EI n’è betg elitar, ma tuttina in enritgiment da la litteratura rumantscha, perquai ch'el reflectescha il sentir e patratgar da tschertas dunnas dal temp, en il qual nus vivain. Ins po mo sperar che quest cumenzament permettend dettia curaschi a las dunnas da scriver vinavant e da sa perfecziunar. Da retrair da la Lia Rumantscha a Cuira per fr. 26.50.